﻿ 
 
Procesul integrării europene: aspecte ale dimensiunii lingvistice 
româneşti 
 
Doina BUTIURCA 
 
Idealul european s-a impus ca dimensiune fundamentală a spiritului românesc în 
Principate, cu precădere, în perioada modernă de dezvoltare a culturii române. A fi 
„neluminat” însemna pentru Iluminişti a fi „neeuropean”, a te opune progresului. 
Momentul Şcolii Ardelene a ilustrat intuiţia unei noi realităţi culturale şi spirituale aflate 
în plină evoluţie, a unei perioade inedite a istoriei ideilor europene, extinsă până la 
paşoptiştii revoluţionari din Principate şi nu numai.  
Conştiinţa europeană este pluridimensională în cultura română şi s-a manifestat 
fie ca aspiraţie organică spre culturalizare, fie ca devenire istorică şi fapt de cultură, prin 
intermediul limbii („luminarea europeană a poporului român – nota Adrian Marino – nu 
se putea lipsi de acest instrument lingvistic”1). Modelul cultural european a fost ideea-
forţă a apariţiei în 1818 a Lexiconului românesc-nemţesc. Ion Budai-Deleanu nota: 
„Toate neamurile Europei, care au făcut cel dintâi pas către cultură, mai întâi de toate s-
au grijit de lexicon întru limba sa”2.  
Ideea identităţii lingvistice europene fascinează la un alt reprezentant al Şcolii 
Ardelene, Petru Maior, conştient că „luminarea europeană” a poporului român nu se 
putea lipsi de un instrument atât de preţios cum este limba. Pentru Maior, limba română 
„este o limbă de Europa, de origine latină”. Prestigiul european al limbii latine îşi lasă 
amprenta şi asupra limbii române: „Limba latinească este una dintre cele mai învăţate şi 
mai vechi din Europa”, nota Petru Maior.  
Tendinţa limbii şi a culturii române de a se sincroniza cu formele europene s-a 
manifestat în diferite grade, în epoci socio-culturale şi istorice diferite, având orientări 
diferite. Dacă, de pildă, în manuscrisele religioase din secolul a XVII-lea elementele 
lexicale împrumutate din limba latină deveneau semnul deschiderii scrisului vechi 
românesc spre modelul latino-romanic, abundenţa elementelor franceze din secolul al 
XIX-lea trădează, pe lângă atitudinea pro-occidentală, aspiraţia spre culturalizare. 
Solidarizarea şi aspiraţia spre integrare ce definesc perioada postdecembristă depăşesc 
simpla năzuinţă de răspândire a culturii prin presă, tipar, editură, literatură şi 
învăţământ, a secolului trecut. Afluxul de concepţii şi instituţii democratice europene 
confirmă tendinţa de internaţionalizare şi modernizare a vocabularului românesc 
contemporan, atât la nivelul limbajului publicistic – cel mai noncomformist şi mobil –, 
cât şi în sfera jargoanelor neologice. Influenţa majoră se produce în domeniul politicului 
                                                 
1 Adrian Marino, Pentru Europa, Polirom, Iaşi, 2005, p. 211. 
2 I. Budai-Deleanu, Scrieri lingvistice, Bucureşti, 1970, p. 167. 
Provided by Diacronia.ro for IP 156.146.59.32 (2023-07-14 17:02:39 UTC)
BDD-V2362 © 2006 Editura Alfa
Doina BUTIURCA 
 70
(circulaţie, arte, comerţ, tehnică, biologie, comunicaţie, sport, vestimentaţie): „Politicul 
– nota Irina Preda – ocupă în acest vocabular novator al presei postdecembriste un loc 
de-a dreptul covârşitor. Se poate susţine că după revoluţia din decembrie 1989, lexicul 
limbii române s-a politizat în mod frapant”3. Mutaţiile majore se produc la nivelul 
dinamicii sensului4, prin calc semantic (împrumut de sens), prin extinderi de sens etc. 
Dezvoltarea conotaţiilor metaforice, abrevierile după modelul francez5, avalanşa de 
anglicisme provenite din engleza britanică şi americană completează tabloul eclectic al 
vocabularului limbii române contemporane. Aspectele controversate nu sunt de neglijat. 
Aşa de pildă, în pofida năzuinţei de a contribui la internaţionalizarea vocabularului, 
mutaţiile semantice realizate după modelul limbii franceze cunosc uneori utilizări 
improprii în raport cu referentul sau contextul. Faptul se explică prin aceea că inovaţiile 
în discuţie se plasează la nivelul semnificatului, fără a afecta semnificantul şi devin 
accesibile doar specialiştilor. 
În pofida sincronizării formelor lexico-semantice cu modelul străin, fondul latin 
ca şi aderenţa la neologismul romanic a rămas invariantul în variaţii. Orientarea către 
sursele latine de modernizare a lexicului românesc este intuiţia integrării lingvistice 
europene. Majoritatea limbilor de cultură ale Europei (romanice, slave, germanice) cu 
care româna a venit în contact au asigurat circulaţia împrumuturilor latino-romanice încă 
din zorii culturii noastre. Faptul are o dublă motivaţie: socio-culturală şi lingvistică, 
privind acceptabilitatea semantică.  
În a doua jumătate a secolului al XVII-lea se constată o creştere masivă a 
influenţei limbii italiene asupra lexicului românesc. Fenomenul se datorează deschiderii 
unor autori ai timpului spre cultura italiană (Constantin Cantacuzino), dar şi traducerilor. 
Prin traducerea Fotelului Novel din italiană, limba română s-a îmbogăţit cu un număr 
apreciabil de termeni ce definesc relaţiile interumane şi comerciale, în general: 
companir, damă, flotă, plic, pălărie. Secolul al XVIII-lea a amplificat aceste direcţii 
prin activitatea altor cărturari (Silvestro Amelio, Dimitrie Cantemir). Serii terminologice 
ştiinţifice sunt înregistrate în primul tratat românesc de medicină, scris în două părţi 
(Meşteşugul doftoroaiei şi Meşteşugul doftoricesc), precum şi în domeniul vieţii sociale: 
danezi, gentilom, misionar, olandez. Un singur împrumut din limba spaniolă există în 
româna veche – bezuar – intrat prin filieră germană, sunt de părere autorii Dicţionarului 
de împrumuturi latino-romanice 6. 
Absenţa unor relaţii culturale sau economice directe între poporul român şi 
francez, în perioada anterioară anului 1760, nu a făcut posibil împrumutul lexical direct 
în româna veche. Circulaţia cuvintelor cu etimon francez s-a realizat fie prin mijlocirea 
limbii germane (baron, magazin, mască, parmezan), fie prin intermediul limbilor rusă 
(cazarmă, ordinanţ, prinţ) şi polonă (furier, muzicant, acord, cornet, dragon). 
Influenţa franceză a avut un rol decisiv la desăvârşirea modernizării limbii 
române, o dată cu sfârşitul secolului al XIX-lea, din cel puţin două motive: primul se 
                                                 
3 Irina Preda, Îmbogăţirea lexico-semantică a limbii române actuale (cu privire specială în perioada post-
decembristă), II, în L.R.C., XLI, 1992, nr. 10, p. 541-548. 
4 Angela Bidu-Vrânceanu, Dinamica sensurilor în româna actuală, în „Limbă şi literatură”, 1997, volumele 
III şi IV, p. 39-44. 
5 Elena Slave, Metafora în limba română, Bucureşti, Editura Ştiinţifică, 1991, p. 40. 
6 Dicţionarul împrumuturilor latino-romanice în limba română veche, Bucureşti, Editura Ştiinţifică, 1992, 
p. 15. 

referă la conştiinţa originii comune a celor două popoare şi a înrudirii lor lingvistice. Cel 
de-al doilea ţine de valorificarea prestigiului cultural al Franţei la începutul secolului al 
XIX-lea şi de relaţiile de ordin politic şi economic existente între Franţa şi România. 
Modelul francez se dovedea dominant şi determinant în aspiraţia participării româneşti 
la familia europeană. Inserţia de termeni neologici s-a realizat la nivelul conceptelor, pe 
variate arii ale activităţii ştiinţifice, politice şi culturale. Etimonul francez 
fundamentează, în bună parte, limbajul filozofic românesc. 
În 1846, A.T. Laurian traduce manualul de filozofie al lui Delavigne. În absenţa 
unui limbaj filozofic, traducătorul introduce un număr apreciabil de neologisme pentru a 
defini raporturile dintre noţiuni şi relaţiile reprezentate de acestea. Laurian recurge „la o 
vorbă nouă pentru fiecare idee nouă”, cu scopul mărturisit „de a forma o limbă 
filozofică pentru cugetarea filozofică”. Termenii supravieţuiesc şi astăzi prin valorile 
semantice novatoare: analogie, eroare, filozofie, formă, idee, imagina, logică, 
sensibilitate etc. 
Formarea terminologiei filozofice româneşti sub influenţa secolului raţionalist 
al gândirii franceze nu este un fapt izolat. Domeniul ştiinţelor pozitive şi al tehnicii a 
manifestat aceeaşi deschidere spre neologismele de provenienţă franceză, cu atât mai 
mult cu cât acoperă lacunele existente şi în această sferă lexico-semantică. D. Macrea7, 
într-o comunicare prezentată la Congresul de Filologie romanică de la Madrid, 
ocupându-se de studiul neologismelor cu etimon francez, remarca faptul că 27% din 
termenii ştiinţifici şi tehnici sunt numai de origine franceză. 
Absorbţia masivă a neologismelor latino-romanice a adus cu sine fenomenul de 
relatinizare8 a limbii române, manifestat sub două forme, enunţate de Maria Cvasnîi 
Cătănescu9: pe de o parte, neologismele acoperă lacune din vocabularul românesc, iar pe 
de altă parte, împrumuturile neo-latine au dus „la formarea sau extinderea unor serii 
sinonimice”. 
Dacă prin Şcoala Ardeleană şi perioada paşoptistă, secolul al XIX-lea a fost 
considerat secolul influenţei latino-romanice, secolul XX exprimă aderenţa la 
neologismul tipic anglicist şi american. Cu toate acestea, ultimele trei-patru decenii aduc 
în prim-planul lingvisticii româneşti eşantioane de neologisme de origine franceză10. 
Iată o listă pe care literatura de specialitate o oferă: autism, autogrefă, biocompatibil, 
craniometrie, ecogramă, paranormal, preanestezie, serodiagnostic etc. O serie dintre 
aceste neologisme, deşi pare curios, sunt transmise tot prin filieră rusă (alianţă, plan, 
prezidiu, propagandă, rasism, sector, vigilenţă). Un secol mai târziu, acelaşi fenomen se 
repetă: „limba română împrumută din rusă neologisme ruseşti de sursă latină şi 
romanică iar acestea s-au dovedit a fi deosebit de rezistente în timp”11. 
Categoria acestor neologisme pe care lingvistica le numeşte împrumuturi 
savante, pătrunse pe cale cărturărească, formează „superstratul cultural latin”, fenomen 
panromanic, pe care Tagliavini îl considera „braţ al aceluiaşi râu care aduce apă de la 
                                                 
7 Dumitru Macrea, Probleme ale structurii şi evoluţiei limbii române, Bucureşti, Editura Ştiinţifică şi 
Pedagogică, 1982, p. 72-81. 
8 Sextil Puşcariu, Limba română I, Privire generală, Bucureşti, Editura Minerva, 1976, p. 370-415. 
9 Maria Cvasnîi Cătănescu, Limba română.Origini şi dezvoltare, Bucureşti, Humanitas, 1996, p. 122. 
10 Florica Dimitrescu, Dinamica lexicului românesc - ieri şi azi, Cluj-Napoca, Editura Clusium, Editura 
Logos, 1995, p. 238-259. 
11 Maria Cvasnîi Cătănescu, op. cit., p. 114. 

acelaşi izvor latin”. Sub denumirea de împrumuturi savante se ascund realităţi diferite 
de la o limbă la alta, dar mai ales de la limba română la limbile romanice din Occident, 
deoarece numai acestea din urmă  au menţinut  latina ca limbă a culturii şi 
administraţiei, de-a lungul întregului Ev Mediu, şi ca limbă a bisericii catolice romane, 
până la al doilea conciliu al Vaticanului. Iată ce scria Tagliavini: „Când deci, atât în 
perioada formării lor, înainte de stabilizare, cât şi mai târziu, în cursul întregii lor istorii, 
limbile neo-latine din Occident au avut nevoie să exprime concepte sau să denumească 
obiecte pentru care nu găseau un termen corespunzător în fondul lingvistic comun, 
vulgar, ele îl împrumutau din limba scrisă, adică din acea latină care, cu forme mai mult 
sau mai puţin clasice (sau imitându-le pe acestea), continua să fie limba culturii şi a 
şcolii, model de stil şi model al oricărui gen literar, rezervor lingvistic la dispoziţia 
oamenilor culţi. Latina reprezenta, de asemenea, modelul sintactic al prozei artistice, 
care, la toate naţiunile neolatine occidentale, a adoptat tipul stabilit de tradiţia seculară a 
literaturii latine medievale”. 
Elementele erudite ale limbii italiene poartă mărcile suprasegmentale (poziţia 
accentuării latine, bazată pe cantitatea penultimei vocale), morfo-sintactice (menţine 
comparativele şi superlativele sintetice ca şi termenii ce reproduc un nominativ latin) şi 
semantice ale latinei clasice. Varianta toscană şi cea florentină s-au dovedit mult mai 
receptive la acest tip de împrumut, datorită asemănărilor majore „cu tipul latin” de 
structuri lexicale şi morfologice. Diferenţele dintre fondul primar şi superstratul cult 
sunt de ordin fonetic. Apar frecvent dublete semantice de tipul: vizio - vezzo, capitolo - 
capecchio, unde, alături de forma savantă este prezentă şi varianta populară. Termenii 
care au evoluat dintr-un nominativ latin sunt tot forme savante, dacă avem în vedere 
faptul că latina populară nu a conservat această formă cazuală. Edificator rămâne însă, 
în viziunea lui Tagliavini, stratul cultural, definit prin sferele semantice variate, fie că 
este vorba de terminologia ştiinţifică sau de cea religioasă, care conservă şi accentul 
latin: lat. cathedra > it. cattedra (cu accentul pe prima silabă). Şi în limbile portugheză 
şi spaniolă elementul livresc latin a pătruns în  perioada Renaşterii europene, respectiv 
în secolele al XV-lea şi al XVI-lea, prin ceea ce Tagliavini numea „alotropi” specifici: 
sp. fingir (‘a simula’), sp. circulo (‘cerc’). Datorită marii influenţe pe care cultura latină 
a avut-o în evoluţia limbii franceze, elementul livresc este mai bine reprezentat în acest 
idiom. Numeroase cuvinte aparţinând limbajului oral sunt înlocuite cu sinonimul cult. 
Spre deosebire de superstratele germanice, influenţa latină este „preponderent cultă, 
tipic literară”12. Dacă în majoritatea cazurilor, cuvintele împrumutate pe această cale au 
pătruns în limbile romanice occidentale, relativ devreme, în limba română neologismele 
savante sunt mult mai recente, iar gramaticile le situează într-o clasă diferită de aceea a 
cuvintelor latine transmise prin filieră populară. Cauzele au fost invocate tot de 
Tagliavini: „românii s-au aflat izolaţi de lumea occidentală şi de cultura latină a 
întregului Ev Mediu şi chiar a începuturilor perioadei moderne. Cuprinşi în teritoriul 
Imperiului bizantin şi sub dominaţia lingvistică şi culturală greco-bizantină, mai întâi, 
iar mai târziu slavă, cu o biserică creştină ce folosea ca limbă liturgică paleoslava, cu 
organizări statale a căror limbă oficială era medio-bulgara, româna a rămas complet 
izolată într-un mediu de limbi diferite”. 
                                                 
12 Carlo Tagliavini, Originile limbilor neolatine (traducere Ana Giurescu, Mihaela Cârstea-Romaşcanu), 
Bucureşti, Editura Ştiinţifică şi Enciclopedică, 1977, p. 257. 
Provided by Diacronia.ro for IP 156.146.59.32 (2023-07-14 17:02:39 UTC)
BDD-V2362 © 2006 Editura Alfa
Procesul integrării europene şi lingvistica românească 
 73
Aderenţa limbii române la modelele de circulaţie internaţională, dintre care ne-
am oprit la aşa-numitele compuse de tip greco-latin, trădează aceeaşi deschidere spre 
modelul lingvistic european. O diferenţiere s-ar cuveni însă. Mulţi latinişti au considerat 
derivarea latină cu prefixe drept compunere, pornind de la premisa autonomiei 
prefixelor din structura lexicală nou obţinută. Ideea nu este nouă. Warthburg13, 
referindu-se la procedeele de formare a cuvintelor, susţinea în 1963 faptul că derivarea 
şi compunerea se află într-un raport de continuitate diacronică. Prin origine, derivarea 
este un alt fel de compunere, în care nu se mai poate identifica etimonul lexico-semantic 
al sufixului.  
Limba română contemporană realizează distincţia necesară dintre prefix şi 
prefixoid, sufix şi sufixoid. Prefixoidele sau pseudoprefixele sunt unităţi care în limbile 
de origine (latină şi greacă, de regulă) au avut autonomie lexicală şi semantică, în 
opoziţie cu prefixele care, aşa cum s–a putut vedea în limba latină, nu se bucurau de 
această independenţă, devenind uneori neanalizabile. Datorită  mobilităţii lor, 
prefixoidele şi sufixoidele au fost folosite ca baze de compunere în ceea ce Fulvia 
Ciobanu14 numea „compuse de tip greco-latin”. Rolul acestor elemente se defineşte cu 
atât mai bine cu cât ne apropiem de limbajul ştiinţei şi al tehnicii.  
Compusele realizate prin procedee „culte”, proprii limbii literare sau limbajelor 
specializate se deosebesc de derivate prin relativa autonomie lexico-semantică a celor 
două unităţi structurale şi se aseamănă prin puterea de a forma serii derivative. A se 
compara: morfologie, omolog, democraţie, compuse savante care formează derivate de 
tipul: omologat, neomologat, nedemocratic, antidemocratic, cu: prescurtat, încântat, 
dezdoit, formate cu prefixe, ale căror derivate pot fi: neprescurtat, neîncântat, nedezdoit. 
Nu toate compusele cu elemente savante pot forma derivate, aşa cum se poate vedea în 
terminologia tehnico-ştiinţifică internaţională: electrofiltru, telecomandă, cvasiomogen, 
panromanic etc.  
Un număr din ce în ce mai consistent de prefixoide au dobândit un grad de 
lexicalizare atât de mare, încât sunt utilizate în limba română contemporană ca elemente 
cu sens de sine stătător, în domeniul ştiinţific, comercial şi medical: Electro, Foto, 
Tehno, Poli, Filo, Dermato, Metro, Auto, Audio, Video etc. Acest procedeu al 
„trunchierii” este omniprezent în clişeele internaţionale, fie că avem în vedere modelul 
francez (Iorgu Iordan) fie cel englez (Adriana Stoichiţoiu Ichim). 
Dacă modelul este hibrid (francez sau englez), etimonul rămâne greco-latin. Iată 
o listă a celor mai frecvente prefixoide utilizate în compusele savante ale limbii române:  
gr. aero- (‘aer’): aeronavă, aerosol, aeroport; lat. agri- (lat. ager, agris - ‘câmp’): 
agricultură; gr. agro- (‘ogor’): agronomie, agrozootehnic; gr. antrop- (gr. antropos - 
‘om’): antropologie; auto- (‘însuşi’, ‘maşină’): automobil, autopropulsie; lat. avi- (lat. 
avis - ‘pasăre’): avicultură, avicol; baro- (‘greutate’): barometru; gr. biblio- (gr. biblion - 
‘carte’): biblioraft, biblioteca; gr. bio- (gr. bios - ‘viaţă’): bioenergie, bioterapeut; gr. 
cata- (gr. cata – ‘de sus în jos’): cataliză, catalizator; gr. cardio- (gr. kardia - ‘inimă’): 
cardiovascular; gr. cine- (mato) (gr. kine - ‘mişcare’): cinematograf; gr. cicl- (gr. kzklos - 
‘cerc’): bicicletă; lat. circum- (lat. circum - ‘împrejur’): circumscrie; gr. cromo- (gr. 
                                                 
13 W. von Wartburg, Problemes et methodes de la linguistique, Paris, PUF, 1963, p. 89-102. 
14 Fulvia Ciobanu şi Finuţa Hasan, în Formarea cuvintelor în limba română, vol. I., Compunerea, Editura 
Academiei, 1970, p. 241-260. 

chroma - ‘culoare’): cromosferă; gr. crono- (gr. chronos - ‘timp’): cronologie, 
cronometru; gr. cripto- (gr. kryptos - ‘ascuns’): criptogramă; climato- (climă): 
climatoterapie; lat. cvasi- (lat. quasi - ‘cam’, aproximativ): cvasiiluminat; gr. demo- ( gr. 
demos – ‘popor’): demografie; dermato- (dermo - ‘piele’): dermatologie; dermatolog; 
gr. di- (gr. dis – ‘de două ori’): dioxid ; diftong; gr. dia- (gr. dia - ‘prin’, ‘între’): 
diagnostic; diasistem; lat. bi-, bis - (lat. bis - ‘de două ori’): bianual, bicameral; gr. endo- 
(gr. endon - ‘înăuntru’): endocard, endoscop; gr. epi- (gr. epi - ‘deasupra’, ‘pe’): 
epidermă; gr. eu- (gr. eu - ‘bine’, ‘frumos’): eufonie; Eugenia (cea cu naştere bună, 
născută sub auspicii favorabile); gr. electro- (gr. electron - ‘chihlimbar’, ref. la electr.); 
epistemo- (‘cunoaştere’) -epistemologie; epistemolog; fero- (‘fier’): feromangan, 
feromagnetic; gr. filo- (gr. philos - ‘prieten’): filantrop, filologie; gr. fono- (gr. phone - 
‘sunet’, ‘voce’): fonolog, fonograf; gr. foto- (gr. phos, photos - ‘lumină’): fotograf; gr. 
fraz- (gr. phrasis - ‘vorbire’, ‘limbaj’): frazeologie; fungi- (‘ciupercă’): fungicid; gr. 
geo- (gr. ge - ‘pământ’): geologie, geodezie; gr. gen- (gr. geneia - ‘naştere’): genealogie; 
gr. graf- (gr. graphein - ‘a scrie’): grafologie, grafolog; gr. gram- (gr. gramma - ‘literă’, 
‘scriere’): gramofon; gr. hemo- (gr. haima - ‘sânge’): hemograma; hetero- şi etero- 
heterosilabic, eterogen; hipo- (‘referitor la cal’): hipodrom; gr. hidro- (gr. hydor - ‘apă’): 
hidrografie, hidrofor; lat. infra- (lat. infra - ‘sub’, ‘mai prejos’): infrastructură;  lat. 
inter- (lat. inter - ‘între’): internaţional; lat. intra- (lat. intra - ‘în interiorul’): 
intramuscular; gr. iso-, izo- (gr. isos - ‘egal’, ‘la fel’): izomorz; gr. kilo- (gr. chilioi - ‘o 
mie’): kilogram, kilotonă; gr. lito- (gr. lithos – ‘piatră’): litografie, litograf ; gr. log- (gr. 
logos - ‘cuvânt’, ‘vorbire’): logoped, lodopedie; gr. macro- (‘mare’): macrosistem, 
macrocosm; gr. mega- (gr. megas - ‘mare’): megafon, megastar; gr. meta- (gr. meta - 
‘după’, ideea de schimbare): metaforă  gr. mezo- (gr. mesos - ‘de mijloc’): mezozoic; gr. 
metro- (gr. metron - ‘măsură’): metronom; gr. micro - (‘mic’): microscop, microcosmos; 
gr. mono- (gr. monos - ‘unic’): monografie, monolit; gr. morfo- (gr. morphe - ‘formă’): 
morfologie; gr. moto- (gr. motus - ‘pus în mişcare’, ‘cu motor’): motonavă; oftalmo- 
(‘ochi’, ‘vedere’): oftalmolog, oftalmologie; lat. omni- (lat. omnis - ‘tot’): omnivor, 
omniprezent; gr. omo- (gr. homoios - ‘la fel’, ‘acelaşi’): omonim; gr. onto- (gr. onthos - 
‘fiinţă’): ontologie, ontolog; orto- (‘corect’, ‘adevărat’): ortografie; gr. paleo (gr. palaios 
- ‘vechi’): paleolitic, paleografie; gr. pan- (gr. pan, pantos - ‘tot’, ‘întreg’): pantomimă; 
gr. para- (gr. para - ‘alături’, ‘contra’): paragraf;  gr. peri- (gr. peri - ‘în jur’): perifrază, 
periscop; pluri-: pluricelular, plurivalent, pluridimrnsional; gr. poli- (gr. polys - ‘mult’): 
poliglot, polivalent; lat. post- (lat. post - ‘după’, ‘ulterior’): postfaţă; postnatal; gr. piro- 
(gr. pyr, pyros - ‘foc’): pirogravură; port- (‘poartă’, ‘ţine’): portavion, portaltoi; 
portochelari; proto- (‘vechi’, ‘începător’): prototip, protoistorie; gr.  pseudo- (gr. 
pseudos - ‘fals’): pseudopatriot; pseudonim; gr. psiho- (gr. psyche - ‘suflet’): psihologie; 
psiholog; lat. semi- (lat. semi - ‘jumătate’): semicerc; speo- (‘peşteră’): speolog, 
speologie; tehno- şi tehni-: tehnicolor, tehnografie, tehnolog; gr. tele- (gr. tele - 
‘departe’): telecomandă, telescop; gr. termo- (gr. thermos - ‘cald’): termometru, 
termofor; gr. topo- (gr. topos - ‘loc’): topografie, topologie; rino- (‘nas’): rinofug, 
rinolaringologie; uni- (‘de unul singur’): unilateral, unicameral; lat. ultra- (lat. ultra - 
‘foarte’, ‘extrem de’).     
Dintre sufixoide reţinem doar câteva: -atlon - (‘probă’, ‘exerciţiu’): tetratlon, 
biatlon; -bal - (‘minge’): fotbal; -icid - (‘care ucide’): pesticid, paricid, patricid; -dezie - 
(‘care împarte’): geodezie; -enal - (‘la un număr de ani’): bienal, trienal; -fil -  (‘care 

iubeşte’): bibliofil; -fug - (‘care fuge’, ‘respinge’): centrifug, rinofug;  -fob - (‘care 
urăşte’): claustrofob; -for - (‘care poartă, duce’): hidrofor; -gramă - (‘scriere’): 
caligramă, integramă; -log - (‘cuvânt’): biolog, ontolog ; -mestru - (‘lună’): semestru, 
trimestru; -pedie - (‘educaţie’): logopedie; -plan - (‘care pluteşte’): aeroplan, deltaplan; -
pol - (‘dreptul de a vinde’): interpol; -polă - (‘oraş’): metropolă; -scop - (‘care 
examinează’): microscop, stetoscop; -tecă - (‘sertar’, ‘colecţie’): bibliotecă; -zoo - 
(‘animal’): ‘zoomorf’, ‘zoologie’. 
          Dacă limba română însumează aceste formative în categoria prefixoidelor şi le 
concepe ca mărci ale superstratului savant, limbile franceză şi italiană le consideră 
prefixe sau cuvinte autonome din punct de vedere semantic, încadrându-le în stilul 
familiar. Iată câteva exemple: lat. audio- avea sensul strict de ‘a auzi’, dar şi sensul 
general de ‘a afla’, ‘a simţi’, ‘a asculta’, ‘a audia’ etc. Limba franceză a consemnat 
forma audio cu menţiunea „familiar”, precum şi derivatele acesteia: audience, subst. f.; 
audiogramme, subst. f.; audiometre, subst. fem.; audio-visuel, -le, adj. compus; 
auditeur, -trice, subst. fem.; auditif, -ive; audition, subst. f.; auditoire, subst. m.; 
auditorium, subst, m. În italiană, audio figurează ca substantiv cu valoare lexicală 
autonomă, dar şi ca formant în derivate: auditivo, subst.; auditorio, adj.; audizione, 
subst. etc Dicţionarele limbii spaniole nu reţin decât seriile derivative cu lat. audio, de 
tipul: audicion, subst. f.; audiencia, subst. f.; auditor, subst. m. etc.  
Limba română înregistrează două situaţii aflate într-un raport de discontinuitate 
diacronică: dacă în DEX, editat de Academia R.S.R. în 1973, audio era înregistrat ca  
element de compunere care înseamnă ‘servind la auz’, ‘solicitând auzul’, în DOOM 
lexemul dobândeşte autonomie, fiind acceptat – după modelul hibrid internaţional – ca 
„adjectiv invariabil”, pe lângă calitatea de formant al unor serii derivative (audibil, 
audibilitate, audient, audientă, audienţă, audiere, auditiv, auditor, auditoriu, audiţie) 
sau aceea de element savant de compunere (audiofrecvenţă, audiogramă, audiometrie, 
audiometru, audioprotector, audiovideo, audiovizual). Tot cu valoare adjectivală îl 
regăsim astăzi şi în engleză, la fel ca şi în presa românească. 
Un alt formant, video-, are ca etimon lat. video, ere, vidi, visum, verb de o mare 
varietate semantică (video, ere, vidi, visum) ce a supravieţuit în lexicul panromanic. 
Valorile lexico-semantice, morfologice diferă de la o perioadă la alta, de la un registru 
lingvistic la altul. Aşa, de pildă, dacă în DEX prefixoidul nu figura decât într-un singur 
compus – videofrecvenţă –, peste trei decenii descoperim în DOOM atât calitatea de 
cuvânt cu autonomie lexicală, cât şi pe aceea de formant: video, adj. invar.; video, s.n., 
art. videoul; videocameră, videoclip, videofon, videofrecvenţă. În stilul publicistic, 
video- semnifică ‘în legătură cu sistemele de transmitere vizuală, cu televiziunea’ şi are 
valoarea unui adjectiv invariabil (aparatură video). În domeniul comerţului, video- şi 
audio- sunt folosite ca substantive („Am cumpărat un video”) sau ca prefixoide în 
compusele savante: videocasetofon, videoricorder. Prin extensie semantică, video- 
dobândeşte o valoare secundară: „Mergem la video”; „Am găsit şi programe de video”, 
sau devine un substantiv abstract, în construcţii de tipul: „Cu video-ul ne-am detaşat 
mult de vechea mentalitate”. 
 Şi compusele cu vice- cunosc în limba română fenomenul „trunchierii”, după 
modelul francez. Etimonul este lat. vice (vicem, vicis), substantiv feminin fără forme de 
nominativ-dativ, singular şi plural, care semnifica ‘venire la rând’, ‘ordine’, 
‘alternativă’, dar şi ‘rol într-o funcţie’. Limba franceză l-a dezvoltat ca formant în 

compuse de tipul: vicerecteur (s.m.) sau ca substantiv de genul masculin: vice-, iar 
limba italiană, în structuri asemănătoare: vicepresidente. În limba română este frecvent 
utilizat în stilul publicistic, având caracter informal şi valoare substantivală: „Următorul 
vice va fi ales de noi”. 
 Formantele cu etimon grecesc venite prin filieră latină sunt mult mai numeroase 
în clişeele internaţionale. Grecescul autos- avea la origine sensul ‘cu de la sine putere, 
prin sine însuşi’. Şi limba latină consemna, după modelul grecesc, derivate de tipul: 
autographus (adj.), cu sensul ‘scris cu mâna proprie’, ‘autograf’, autopracta, orum, 
substantiv cu sensul ‘lucruri făcute spontan’. În limba franceză, al cărei model este 
folosit în compusele româneşti, auto este inserat în dicţionare atât ca prefix, cât şi ca 
substantiv feminin, folosit în stilul familiar: autobiographie, autocritique, 
autodétermination, autographe, automobile, automoteur, automotrice, automatism, 
autopropulseur, autoportrait, autodidacte, autodéfense, autodestruction. În acelaşi 
raport de continuitate diacronică se află derivatele şi compusele limbii italiene: 
autobiografico, autocarro, autocefalo, autocorriera, autocratico, autogeno, automezzo, 
autorafo. Propensiunea limbii române spre modelul lingvistic european rămâne 
constantă şi de această dată şi pare că depăşeşte etapa actuală de evoluţie a limbii, dacă 
privim comparativ datele oferite de DEX şi DOOM. Reţinem din DEX: auto „1. subst. 
n. (familiar), automobil; 2. element de compunere savantă; 3. adjectiv invariabil: care se 
efectuează cu ajutorul unui automobil, care priveşte automobilele”. Dicţionarul 
ortografic, ortoepic şi morfologic al limbii române reţine doar valoarea de adjectiv 
invariabil. 
Există în limba română o categorie de compuse savante pe care unii cercetători 
le consideră cuvinte de bază, cu toate că vorbitorul sesizează secvenţial structura 
cuvântului compus: aeroport, pseudonim, monolit etc. Cu toate acestea, nu există o linie 
de demarcaţie bine trasată între prefixoidele devenite neutre sub aspect lexical într-un 
cuvânt de bază şi prefixoidele productive în compusele vocabularului limbii române 
contemporane. Nu există criterii solide de clasificare. S-ar putea însă ca datorită 
corpului fonetic redus al celui de-al doilea element – monolit, omofon, omonim – să se 
creeze în mintea vorbitorului ideea unei structuri lexicale omogene. Dar, cu toată forma 
redusă, cel de al doilea element rămâne purtătorul de sens al compusului, marca lui 
semantică. 
Norma socio-culturală reglementează în fiecare idiom motivaţia şi rolul 
neologismelor în raport cu specificul unui domeniu de cunoaştere, al unui registru al 
limbii, al unei perioade de devenire istorică. Au existat de-a lungul evoluţiei limbii 
române perioade de invazie a grecismelor şi a turcismelor, perioade de invazie a 
franţuzismelor, aşa cum astăzi asistăm la o avalanşă a anglicismelor şi americanismelor. 
Fenomenul nu este singular în lingvistica europeană. Scandalul pe tema „franglezei” 
anilor ’50 (termen propus de R. Etiamble) avea în centrul atenţiei un idiom hibrid ce a 
rezultat din amestecul limbii franceze cu termeni, structuri frazeologice şi elemente de 
compunere anglo-americane. Invazia de anglicisme a devenit la sfârşitul mileniului al II-
lea un fenomen general în Europa de Est, supusă unui ritm accelerat de sincronizare cu 
Occidentul, după ieşirea din sfera izolaţionismului comunist. Lingviştii români, oamenii 
de cultură în general (Octavian Paler, George Pruteanu, Geo Dumitrescu) nu au avut 
atitudinea puristă a autorilor francezi. Într-o conferinţă ţinută la sediul UNESCO din 
Bucureşti, O. Paler menţiona: „Eu cred că vorbim o limbă în care există nişte amestecuri 

foarte bizare, ba de rumeguş al limbii de lemn, ba de jargon anglo-român, ba de 
preţiozităţi ridicole (…), prin care diverşi semidocţi au avut să îşi dea un fel de lustru 
cultural după decembrie ‘89”. 
De-a lungul evoluţiei sale, limba română a avut geniul de a face distincţie între 
„modă” şi necesitate. După ce „moda” s-a consumat în virtutea legilor oricărei 
relativităţi, au supravieţuit acele împrumuturi, unităţi frazeologice care nu aveau 
corespondent românesc, ale căror avantaje s-au făcut remarcate fie sub aspectul ideii, al 
noţiunii, fie sub acela al preciziei, al expresivităţii, al sincronizării, dar care au întărit 
spiritul neo-latin al limbii.  
Într-un limbaj surprinzător de maiorescian, criticul italian Francesco de Sanctis, 
combătând formele fără fond, se întreba într-un discurs inaugural ţinut la Universitatea 
din Neapole: „Ce este libertatea fără oameni? Este formă fără conţinut… rugăciuni fără 
credinţă, soldaţi fără patrie”15. 
Şi totuşi… astăzi s-ar cuveni să ne punem întrebarea: ce ar fi limba română fără 
formele neologice latino-romanice ? 

The Process of European Integration: Aspects of the Romanian Linguistic 
Dimensions 
 
Having a face oriented towards Western Europe and another one towards Balkan space, 
modern Romanian vocabulary developed itself as a fundamental contradiction that defines the 
whole modern Romanian culture. Some lexical forms (western or Balkan) have been totally 
assimilated others just partially; thus there are some hybrids whose origin is not sure. This 
phenomenon imposed itself as a defining coordinate in the present all the more as Romania is 
’suffering’ from a fast synchronizing with the forms of European culture and civilization. 
 
                                                 
15 Francesco de Sanctis, Saggi critici III, Milano, 1993, p. 269.  

